
ועדת החוקה, חוק ומשפט 
 26/06/2012 

הכנסת השמונה-עשרה
נוסח לא מתוקן

מושב רביעי
<פרוטוקול מס' 637>
מישיבת ועדת החוקה, חוק ומשפט
יום שלישי, ו' בתמוז התשע"ב (26 ביוני 2012), שעה 11:00
<סדר היום:>
<הצעת חוק להארכת תוקפן של תקנות שעת חירום (יהודה והשומרון - שיפוט בעבירות ועזרה משפטית), התשע"ב-2012>
נכחו:

<חברי הוועדה:> 
אברהם מיכאלי – מ"מ היו"ר
אורי מקלב

<מוזמנים:> 
	אודי שגיא
	–
	קצין ייעוץ במדור בטחון ופלילי בפרקליטות הצבאית, משרד הביטחון

	קרן דהרי
	–
	ממונה ייעוץ וחקיקה, משרד המשפטים

	יפעת רווה
	–
	עו"ד, משרד המשפטים


<ייעוץ משפטי: >
אפרת חקאק
<מנהלת הוועדה:>
דורית ואג
<קצרנית פרלמנטרית:>
אתי אפלבוים
<הצעת חוק להארכת תוקפן של תקנות שעת חירום (יהודה והשומרון –> 
שיפוט בעבירות ועזרה משפטית), התשע"ב-2012
<היו"ר אברהם מיכאלי:>
בוקר טוב. אני מתכבד לפתוח את ישיבת ועדת חוקה, חוק ומשפט. על סדר-היום: הצעת חוק להארכת תוקפן של תקנות שעת חירום (יהודה והשומרון – שיפוט בעבירות ועזרה משפטית), התשע"ב-2012. הכנה לקריאה שנייה ושלישית.
משרד המשפטים, בבקשה. תציגי לנו מה אנחנו צריכים לאשר. 

<קרן דהרי:>
תקנות שעת חירום יהודה ושומרון שיפוט בעבירות ועזרה משפטית התשכ"ז-1967, מסדירות את יחסי הגומלין המשפטיים בין ישראל לבין אזורי יהודה ושומרון. התוקף  של התקנות הוארך בחקיקה במהלך השנים מ-1967 ועד היום, מעת לעת. לעיתים רק הוארך התוקף, לעיתים נערכו תיקונים מסוימים בתקנות. החוק לתיקון ולהארכת תוקף התקנות האחרון היה בשנת 2007. אז הוארך התוקף עד ליום 30.6.2012, שיהיה בשבת הקרובה.

הקיום של התקנות מאוד חיוני להמשך היחסים המשפטיים בין ישראל לבין האזור והרשות, כפי שהסברתי. לכן הוגשה הצעת חוק ממשלתית שבה אנחנו מציעים להאריך את התוקף ב-5 שנים נוספות.

<היו"ר אברהם מיכאלי:>
איזה חוק הממשלה מכינה במקום תקנות שעות חירום? יש משהו בקנה?

מה התחליף החוקי, לא תקנות לשעת חרום, שאפשר להפעיל את אותה עזרה משפטית בשטחי יהודה ושומרון?
<יפעת רווה:>
זה חוק.
<היו"ר אברהם מיכאלי:>
 השם "תקנות שעת חירום" זה רק חלק מהכותרת? בעצם זה בחוק ולא בתקנות שעת חירום.
<קרן דהרי:>
תקנות שעת חירום הן תקנות שתוקפן היה ל-3 חודשים. החל משנת 1968, במהלך השנים האריכו את זה בחקיקה ראשית מעת לעת. 

<היו"ר אברהם מיכאלי:>
בעצם אין פה את אותה טענה מפורסמת שכולם אומרים שאנחנו פועלים על-פי תקנות שעת חירום וכו' כי התחליף פה זה החוק. זה חוק שמוארך מידי 5 שנים. 
<קרן דהרי:>
כן, מדובר על הארכות של 5 שנים. 

<היו"ר אברהם מיכאלי:>
אז זה חוק ולא אותן טענות - - - 

<יפעת רווה:>
שם זאת בעיה נפרדת של מצב חירום. 
<היו"ר אברהם מיכאלי:>
כן, אותן טענות בעצם לא קיימות פה כי זה חוק. 

<אפרת חקאק:>
התקנות הופיעו בתוספת בזמנו. אני אשמח גם אם משרד המשפטים יסביר למה אנחנו מחוקקים חוק חדש כל פעם ולא מתקנים את סעיף התחילה. 
<היו"ר אברהם מיכאלי:>
למה מאריכים כל 5 שנים?

<אפרת חקאק:>
לא, למה אנחנו - - - 

<קרן דהרי:>
השאלה נוגעת לטכניקה החקיקתית. מבדיקת ההיסטוריה החקיקתית ומבדיקה שעשינו עם מחלקת נוסח חוק אצלנו, עולה שזה נבע מטעות שהשתרשרה על טעות, במובן הזה שבהתחלה הגדירו חוק חדש שמאריך את התוקף וקובע שלתקנות, שהן בעצם התוספת לחוק, נקרא להן תקנות התשכ"ז-1967 ועורכים בהם שינויים מעת לעת.
<היו"ר אברהם מיכאלי:>
אי-אפשר לתקן את אותה התקלה?
<קרן דהרי:>
מאחר שכך נהגו במשך כל השנים מאז ועד היום, תיקון לחוק מ-2007 שאומר: בסעיף 1 לחוק מ-2007, במקום עד ליום 30.6.2012 יבוא עד יום 30.6.2017, מעורר קושי במובן הזה שהתקנות עצמן הן לא חלק מהחוק הזה כתוסף ולא נדע בדיוק על מה מדובר. לכן אנחנו מעדיפים להמשיך ולהשתמש באותה טכניקה שהשתרשה מאז ועד היום. 
<היו"ר אברהם מיכאלי:>
למה לא לעשות את זה ל-15 שנה או ל-20 שנה או קבוע?

<קרן דהרי:>
עצם העובדה שזה חוק שמוגבל בזמן מאפשרת לממשלה לבוא מעת לעת - - - 

<היו"ר אברהם מיכאלי:>
אני אשאל אותך בצורה ישירה: האם יש פה משמעות מדינית, פרשנית ואחר-כך יגידו שאנחנו מחילים את החוק הישראלי ביהודה ושומרון?  זאת השאלה. ראש הממשלה נרתע ואפילו שהכנסת הביעה את דעתה כבר בעניין הזה כמה וכמה פעמים אבל הכדור אצל הממשלה ולא אצלנו.
<קרן דהרי:>
התפיסה הכוללת היא של זמניות של התפיסה הלוחמתית באיו"ש. אנחנו רואים שזה נמשך עשרות שנים אבל בכל זאת דברים עשויים להשתנות. לכן, במובן הזה, אני חושבת שיש יתרון דווקא לפרק זמן שמצד אחד הוא לא קצר. לא מדובר על חצי שנה שבה אנחנו שוקלים איזה הסדרים חדשים או שונים אמורים להסדיר, אלא פרק זמן ממושך וסביר של 5 שנים. אגב, גם בעבר כשהיו הארכות בפרקי זמן כאלה, לעיתים אחרי פרק זמן קצר יותר היה עולה צורך בשינוי מסוים, בין בעקבות הסדרים מדיניים, בין בעקבות צרכים מהשטח שנגעו לצורך להסביר ולהסמיך עובדים שונים לפעול. לכן זה לא שולל גם תיקונים נוספים בפרק הזמן הזה. אבל זה פרק זמן סביר מבחינתנו ואנחנו לא מציעים פרק זמן ארוך יותר. 

<היו"ר אברהם מיכאלי:>
אפרת, יש בעיות?

<אפרת חקאק:>
לא. 

<היו"ר אברהם מיכאלי:>
חבר הכנסת מקלב. לפני שהגעת שאלתי שאלה האם אולי יש בכותרת להטעות? בעצם אנחנו מאריכים תקנות שעת חירום כשכל הזמן מתנגדים לכך. אני מבין שהפרשנות של משרד המשפטים, שזה לא תקנות לשעת חירום אלא זה חוק רגיל שבעצם מחיל את תקנות שעת חרום בגלל הזמניות של המצב ביהודה ושומרון. שאלתי למה לא עושים את זה ליותר שנים? זה תלוי בעיניי המסתכל. הם אומרים שהם רוצים כל 5 שנים לבחון איפה עומדים. זה לא החלת החוק הישראלי ביהודה ושומרון, בוא נגיד כך.

<אורי מקלב:>
זה מלמד אותנו שאין יותר קבוע מזמני.  

<היו"ר אברהם מיכאלי:>
זה בעיניי המסתכל. יש כאלו שיגידו שהזמניות הקבועה הזאת זה טוב. השאלה, האם יש פרשנויות אחרות?
<אורי מקלב:>
באתי לעזור לך, אדוני היושב ראש וציפיתי שיבואו חברי כנסת משני צדי הבית, כאלה שחיים את העניין הזה. אנחנו שומעים מפעם לפעם את ההערות שיש להם לגבי תקנות שעת חרום והחלת החוק ביהודה ושומרון. אמנם הם לא באו אבל צריך להגיד. אין ספק שאנחנו כמדינת ישראל מצטיינים בחוק. אין הרבה מדינות נאורות ומתוקנות שיש להם כל-כך הרבה תקנות לשעת חרום. זה קיים במדינות בודדות ממש. אנחנו נמצאים באזור שאין ספק שאנחנו נצרכים לדברים הללו.
הופתעתי שאין תיקונים. הרי לומדים מהדברים, יש שינויים. מפעם לפעם, בוועדות השונות, למשל בטיחות בדרכים, אנחנו אומרים: זה החוק וצריך לכבד אותו. כשמאריכים אותו זאת ההזדמנות לעשות את זה. אנחנו מבינים אותו דבר. 
<יפעת רווה:>
יש לנו באמת תיקון לגופו בצנרת. זה משהו שהוא חצי טכני, נושא של הסמכות של פקחים. בגלל לוח הזמנים הצפוף ובסוף החודש מסתיים התוקף לא רצינו לעכב את זה. לכן, ככל שנסכם את זה, נבוא בנפרד עם התיקון לגופו של ענין. לא רצינו ליצור תקלות רק בגלל הצורך לתקן. 
<היו"ר אברהם מיכאלי:>
מי שלא נמצא פה יכול להסתייג?

<דורית ואג:>
לא.

<אורי מקלב:>
הוא יכול לשלוח בכתב.
<היו"ר אברהם מיכאלי:>
הסתייגות דיבור תיתני למי שרוצה. 

<אפרת חקאק:>
יש כמה בקשת לרשות דיבור. 

<היו"ר אברהם מיכאלי:>
מי ששלח מכתב, זה לא מספיק. 

<דורית ואג:>
רק בקשה לרשות דיבור. 

<היו"ר אברהם מיכאלי:>
רשות דיבור בלבד. אין לנו בעיה עם רשות דיבור במסגרת המגבלה הסבירה, שלא כל אחד ידבר שעות.
<דורית ואג:>
זה בדיוק העניין של בקשת רשות דיבור, הזמן מוגבל. אין יותר הסתייגויות דיבור. 

זה לא הסתייגות דיבור, אין דבר כזה. זה רשות דיבור. זה גם לא משהו שמצביעים עליו. 

<היו"ר אברהם מיכאלי:>
במסגרת התקנון החדש, אנחנו נאפשר למי שצריך.
<קרן דהרי:>
אני אקריא את הנוסח. 

"הצעת חוק להארכת תוקפן של תקנות שעת חירום (יהודה והשומרון – שיפוט בעבירות ועזרה משפטית), התשע"ב–2012
1.
תוקפן של תקנות שעת חירום (יהודה והשומרון – שיפוט בעבירות ועזרה משפטית), התשכ"ז-1967, כפי שהוארך תוקפן ותוקן נוסחן בחוק, מעת לעת, מוארך בזה, עד יום ו' בתמוז התשע"ז (30 ביוני 2017)."
<היו"ר אברהם מיכאלי:>
הנוסח הכחול זה הנוסח?

<קרן דהרי:>
כן.

<היו"ר אברהם מיכאלי:>
מי בעד אישור החוק? 
אושר פה אחד.

<דורית ואג:>
אני רוצה להעיר. גם עכשיו, כמו בפעם הקודמת, אתם יודעים 5 שנים מראש מתי פג התוקף. האישור של זה בקריאה השנייה והשלישית יהיה אחרי תאריך התפוגה. זה ברור לכם? אני שואלת אם זה ברור לכם? זה לא יתכן שתביאו לנו את זה רבע שעה לפני התוקף. 

<אורי מקלב:>
אני מציע להעביר את הדבר הזה מדובר הוועדה ולהודיע שאנשים שיבואו עכשיו אי אפשר - - - 
<דורית ואג:>
לא, לממשלה זאת מחלה מתמשכת. אתמול עבר במליאה חוק דחוף של הממשלה בקריאה ראשונה שתוקפו פג עוד יומיים. הוא כמובן יאושר באיחור רב אבל אי-אפשר לעבוד כך. 

<יפעת רווה:>
ההערה הזאת נכונה הרבה פעמים. במקרה הזה, כמו שאמרתי קודם, רצינו לתקן דברים לגופו של עניין והתחלנו לעשות את העבודה של התיקון. באיזה שלב ראינו שאנחנו מגיעים לרגע האחרון ולכן אנחנו הפסקנו עם זה. 
<דורית ואג:>
עם כל הכבוד, הרגע האחרון הוא לפני 3 חודשים ולא לפני שבועיים.

<יפעת רווה:>
לפני 3 חודשים הפסקנו את העבודה לגופו של עניין.

<דורית ואג:>
אז למה זה רק עכשיו עבר?
<היו"ר אברהם מיכאלי:>
החוק הזה יעלה למליאה הכי מוקדם בשבוע הבא, נכון?
<קרן דהרי:>
זה פורסם ב"כחול" ב-4.6. 
<דורית ואג:>
מתי זה עבר בקריאה ראשונה?

<אפרת חקאק:>
הקריאה הראשונה היתה ב-11.6. 

<אורי מקלב:>
יש לי שאלה: אם מישהו שיעבור מחר על חוק התעבורה - - - 
<היו"ר אברהם מיכאלי:>
זה לא מחר. זה פג תוקף ב-30.6, יום שבת.
<יפעת רווה:>
אם זה לא יעבור לפני יום ראשון, אז כן.

<היו"ר אברהם מיכאלי:>
אז בעצם ביום ראשון וביום שני יש בעיה. 
<יפעת רווה:>
כדאי מאוד שזה יעבור מחר. 

<דורית ואג:>
אם הנסחית תספיק לאשר את זה היום, זה יעבור ביום שני. אם לא, זה יהיה ביום שני בעוד שבועיים.
<היו"ר אברהם מיכאלי:>
דורית, אם זה חוק חשוב לממשלה. למען הסדר הציבורי שלנו ביהודה ושומרון, האם יש גורם שיכול לאשר את זה שביום רביעי החוק הזה יעבור בקריאה שנייה ושלישית?

<דורית ואג:>
אתה מכיר את אלקין?

<היו"ר אברהם מיכאלי:>
אני אדבר איתו. 

<דורית ואג:>
בימי שלישי הוא לא מאפשר בכלל. בימי רביעי זה גם יו"ר הכנסת. 

<יפעת רווה:>
תספר לו שישוחררו אסירים. 

<דורית ואג:>
ימי רביעי זה גם יושב ראש הכנסת כי יום רביעי זה יום של חברי הכנסת. 

גם אם הוא יאשר ביום רביעי, אתה יודע מתי זה יהיה? הסעיף האחרון בסדר-היום של יום רביעי. קחו בחשבון שאלקין לא יאהב את זה. יש לו בעיה להחזיק פה את האנשים.

<היו"ר אברהם מיכאלי:>
אלקין זה לא ממשלה. 

<דורית ואג:>
יש בעיה להחזיק את האנשים ביום רביעי אחר-הצהריים.

<היו"ר אברהם מיכאלי:>
דורית, ההערה שלך התקבלה. כרגע יש בעיה. אם ב-30 לחודש החוק הזה פג תוקפו, יש בעיות ביום ראשון בשטח ואין חוק, אני מתאר לעצמי שאזרחים יסבלו. 

<דורית ואג:>
לא נעים לי להגיד. פעם אחת מוכרח לקרות פיצוץ ואז זה לא יקרה יותר. 

<היו"ר אברהם מיכאלי:>
מבחינתנו, אישרנו לכם את החוק. לגבי הפרוצדורה, נשתדל לבדוק. 

רבותיי, תיקחו בחשבון שהכנסת לאיכולה לעשות כל פעם חריגים באישורי חוקים. 

<יפעת רווה:>
בסדר גמור. 

<היו"ר אברהם מיכאלי:>
תודה רבה, הישיבה נעולה. 

<הישיבה ננעלה בשעה 11:15.>
